ПРОТОКОЛ № 33
от заседанието на Комисия по правни и институционални въпроси 
към Пленума на Висшия съдебен съвет, проведено на 10 октомври 2016 г.

Днес, 10 октомври 2016 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:		ЮЛИАНА КОЛЕВА
ЗАМ. ПРЕДСЕДАТЕЛ:	ЮЛИЯ КОВАЧЕВА

ЧЛЕНОВЕ:			СВЕТЛА ПЕТКОВА
					МИХАИЛ КОЖАРЕВ
					КАРОЛИНА НЕДЕЛЧЕВА
					МАГДАЛЕНА ЛАЗАРОВА
					НЕЗАБРАВКА СТОЕВА
					КАЛИН КАЛПАКЧИЕВ

На заседанието присъстват експертните сътрудници на комисията Саша Харитонова – директор на дирекция „Правна“, Христина Тодорова – директор на дирекция „Международна дейност“, Мартин Величков – главен експерт – юрисконсулт в дирекция „Правна“ и Зорница Златева – главен експерт – връзки с обществеността.

При разглеждането на т. 1 на заседанието присъства и Миглена Тачева – директор на Националния институт на правосъдието.

По внесените допълнителни точки и на основание последвалите разисквания по дневния ред,

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:
- Становище по проекта на Закон за отклоняване от наказателно производство и налагане на възпитателни мерки на непълнолетни лица.

- Атестиране на служители от администрацията на Висшия съдебен съвет на основание чл. 19, ал. 1, т.10 от Вътрешните правила за  назначаване, атестиране и повишаване в ранг на съдебните служители в администрацията на Висшия съдебен съвет.

Д Н Е В Е Н   Р Е Д: 

I. ПУБЛИЧНА КОМУНИКАЦИЯ

1. ОТНОСНО: Среща с директора на Националния институт на правосъдието във връзка с включване на обучения в учебната програма на института, съобразно Комуникационната стратегия на съдебната власт 2014-2020 за повишаване комуникационната компетентност на административните ръководители, магистрати и експерти „Връзки с обществеността“ от органите на съдебната власт.

На проведената среща се обсъдиха ангажиментите на НИП във връзка с провеждане на текущо и редовно обучение на магистрати и съдебни служители за прилагане на Комуникационната стратегия на съдебната власт 2014 – 2020 г., приета с решение на ВСС по протокол № 10/05.03.2015 г.

2. ОТНОСНО: Писмо от председателя на Върховния административен съд във връзка с  изпълнение на Комуникационната стратегия на съдебната власт.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1. Приема Плана за действие за 2016-2017 година за ВАС и всички административни съдилища, както и Таблица за отчитане на индикаторите по Комуникационната стратегия на съдебната власт за 2015 г. на ВАС и административни съдилища на Република България.
2.2. Възлага на експертите от дирекция „Публична комуникация и протокол” да включат предоставените от ВАС документи в Годишния анализ /доклад/ за вътрешен мониторинг относно изпълнение на Комуникационната стратегия на съдебната власт за 2015 година от органите на съдебната власт.

3. ОТНОСНО: Доклад за среща с лицата, отговарящи за връзките с обществеността в органите на съдебната власт, проведена на 07.10.2016 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

3.1. Приема доклада за проведената на 07.10.2016 г. среща с лицата, отговарящи за връзките с обществеността в органите на съдебната власт, в изпълнение на решение на Комисията по правни и институционални въпроси по протокол №30/19.09.2016 г. и в изпълнение на Плана за действие за изпълнение на Комуникационната стратегия на съдебната власт 2014-2020 от ВСС за 2016 г.
3.2. Утвърждава темите на определените работни групи и техния състав.
3.3. Утвърдените теми на работните групи да бъдат публикувани на интернет сайта на ВСС, раздел «Форма за контакт», като за всяка тема бъде указан срок, в който могат да бъдат изпращани предложения. 
3.4. Да се изпратят писма до административните ръководители в органите на съдебната власт, на служебните пощи с информация за създадените работни групи и възможността да бъдат правени предложения по публикуваните теми във формата за контакт. 
3.5. Предлага на административните ръководители на Административен съд – Ямбол; Окръжен съд – Варна и Окръжен съд – Бургас, да командироват участниците в Работната група за изработване, координиране и провеждане на информационна кампания за популяризиране на Образователната програма „Съдебната власт – информиран избор и гражданско доверие. Отворени съдилища и прокуратури” в състав: 
	1. Катя Няголова, експерт „Връзки с обществеността” в Административен съд – Ямбол;
	2. Елена Кулева, експерт „Връзки с обществеността” в Окръжен съд Варна;
	3. Соня Игнатова, и.д. експерт „Връзки с обществеността” в Окръжен съд/Районен съд Бургас;
	за участие в срещата на 21.10.2016 г., в НИП, с наставниците и лекторите от органите на съдебната власт, участници в Образователната програма.

4. ОТНОСНО: Справка от органите на съдебната власт заявили желание за участие в Образователната програма „Съдебната власт – информиран избор и гражданско доверие. Отворени съдилища и прокуратури“, през учебната 2016-2017 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. Приема за сведение Справката от органите на съдебната власт заявили желание за участие в Образователната програма „Съдебната власт – информиран избор и гражданско доверие. Отворени съдилища и прокуратури“, през учебната 2016/2017 година.
4.2. Предлага на административните ръководители на съдилищата и прокуратурите, заявили желание за участие в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2016/2017 година, да определят по един представител от участниците в Програмата – наставник или лектор, за участие в насрочената на 21 октомври 2016 г. от 10.30 ч. в НИП, среща на магистратите и съдебните служители, участници в Програмата.
4.3. Предлага на г-н Димитър Узунов, представляващ Висшия съдебен съвет да участва в насрочената на 21 октомври 2016 г. от 10. 30 ч. в НИП, среща на магистратите и съдебните служители, участници в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2016/2017 година.
4.4. Изпраща писмо до Министерство на образованието и науката с предложение за определяне на участници в насрочената на 21 октомври 2016 г. от 10. 30 ч. в НИП среща на магистратите и съдебните служители, участници в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2016/2017 година.

II. МЕЖДУНАРОДНА ДЕЙНОСТ

5. ОТНОСНО: Информация за дейността на работната група към ВСС за изпълнение на „Междуведомствен план за действие в изпълнение на препоръките за противодействие срещу неоправдано забавяне на наказателния процес“. /отложена точка от заседание проведено на 28.07.2016 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. Приема за сведение информацията във връзка с дейността на работната група към ВСС за изпълнение на „Междуведомствен план за действие в изпълнение на препоръките за противодействие срещу неоправдано забавяне на наказателния процес“.
5.2. Предлага на Пленума на Висшия съдебен съвет да ПРЕУСТАНОВИ/ПРОДЪЛЖИ дейността на работната група към ВСС за изпълнение на „Междуведомствен план за действие в изпълнение на препоръките за противодействие срещу неоправдано забавяне на наказателния процес“.
5.3. Внася предложението за разглеждане в заседание на Пленума на Висшия съдебен съвет, насрочено за 20.10.2016 г.

6. ОТНОСНО: Писмо от Министерство на правосъдието с приложена информация за напредъка на институциите по Механизма за сътрудничество и оценка за периода юли – септември 2016 г., изпратена от Европейската комисия.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. Приема за сведение писмото от Министерство на правосъдието с приложена информация за напредъка на институциите по механизма за сътрудничество и оценка за периода юли – септември 2016 г., изпратена на Европейската комисия.

7. ОТНОСНО: Писмо от Министерство на правосъдието с молба за съдействие за предоставяне на статистика във връзка с прилагането на Препоръката за общи принципи на механизмите за колективни искове за преустановяване на нарушения и колективни искове за обезщетение в държавите-членки, свързани с нарушения на правата, предоставени съгласно правото на Европейския съюз (2013/396/ЕС).

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7.1. Във Висшия съдебен съвет не се води статистика във връзка с прилагането на Препоръката за общи принципи на механизмите за колективни искове за преустановяване на нарушения и колективни искове за обезщетение в държавите-членки, свързани с нарушения на правата, предоставени съгласно правото на Европейския съюз (2013/396/ЕС).
7.2. Решението по т. 7 да се изпрати на Министерство на правосъдието.

III. ПРАВНИ ВЪПРОСИ

8. ОТНОСНО: Изпълнение на решение по протокол № 11 от 05.07.2016 г., т. 28 от заседание на СК за уеднаквяване на практиката по приложение разпоредбата на чл. 42, ал. 1 от Правилата за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи.
	
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. Приема за запознаване доклада и материалите по т. 8.
8.2. Докладът от директора на дирекция „Правна“, ведно с приложените материали да се изпратят на Комисията по атестирането и конкурсите към Съдийската колегия, по компетентност.

9. ОТНОСНО: Решение на Комисия „Дисциплинарна дейност и взаимодействие с ИВСС“ към Съдийската колегия на ВСС по протокол № 12/28.09.2016 г., т. 16 относно становище от Комисията по тълкувателно дело № 7/2015 г. на Общото събрание на Колегиите на Върховния административен съд. /отложена точка от заседание проведено на 03.10.2016 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

9.1. Предлага на Пленума на Висшия съдебен съвет да ИЗРАЗИ становище по тълкувателно дело № 7/2015 г. на Общото събрание на Колегиите на Върховния административен съд, както следва:
1. Налице са предпоставки за постановяване тълкувателно решение по основния поставен въпрос: „Какво е правомощието на ВАС след отмяна или обявяване нищожността на решение на ВСС, с което е наложено дисциплинарно наказание на магистрат или изборен член на ВСС, да върне преписката компетентния административен орган за ново произнасяне със задължителни указания по тълкуването и прилагането на закона по чл. 173, ал. 2 от АПК, или само да отмени решението, без да връща преписката на органа за ново произнасяне, независимо от наличието на дисциплинарно нарушение?“
Съществува противоречива съдебна практика на отделните състави на Втора колегия на ВАС  относно правомощието на Върховния административен съд при отмяна или обявяване нищожността на решението на ВСС, с което е наложено дисциплинарно наказание на магистрат или изборен член на ВСС. Поддържаме становището, че в тези случаи административната преписка следва да бъде върната за ново произнасяне със задължителни указания по тълкуването и прилагането на закона по чл. 173, ал. 2 от АПК.

2. Налице са предпоставки за постановяване тълкувателно решение по първия допълнителен въпрос: „Съставлява ли съществено нарушение на административнопроизводствените правила и принципа за безпристрастност на чл. 10, ал. 2 от АПК участието на членовете на ВСС в дисциплинарен състав, когато същите са и вносители на предложението за налагане на дисциплинарно наказание по чл. 312, ал. 1, т. 4, във връзка с чл. 311, т.2, б. „в“ и чл. 307, ал. 2 от ЗСВ за изборните членове на ВСС и по чл. 312, ал. 1, т. 4 от ЗСВ за налагане на дисциплинарно наказание на съдия прокурор, следовател, на административен ръководител или заместник на административния ръководител?“
По този въпрос намираме, че избраното решение от Висшия съдебен съвет за възможност членовете му да съвместяват функциите на вносител и член на дисциплинарен състав в едно и също дисциплинарно производство, не гарантира равенство на страните в дисциплинарното производство. Считаме, че членовете, които формират както състава на вносителите на предложението, така и състава на помощния орган, упражняват несъвместими функции в една състезателна по своя характер процедура, което им дава необосновано предимство и поставя под съмнение безпристрастността на помощния орган, комуто е възложено да я проведе.

3. Не са налице предпоставки за постановяване тълкувателно решение по втория допълнителен въпрос: „Следва ли разпоредбата на чл. 229 от ЗСВ, че правоотношенията на магистратите при упражняване правото им на труд, за неуредените в раздел V от глава „девета“ на ЗСВ случаи (като тези по глава 16, раздел I  от Кодекса на труда) да се регламентират от разпоредбите на КТ, респективно, че са трудови по своя характер? В този смисъл, приложима ли е закрилата на чл. 333, ал. 1 от КТ за предварително разрешение от Инспекцията по труда при дисциплинарно уволнение, респективно дисциплинарно освобождаване от длъжност, както и на чл. 333, ал. 2, във връзка с ал. 1, т. 2 и т. 3 от КТ, в случаите на трудоустроен магистрат боледуващ от болест, определена в наредбата на министъра на здравеопазването, преди уволнението, да се вземе мнението на териториалната експертна лекарска комисия.“
Този въпрос е поставен на обсъждане и произнасяне от съда в решение № 11046/22.10.2015 г. по адм. дело № 6707/2015 г. на 5-членен състав на ВАС.
Решението е отменено по реда на чл. 239 АПК с решение № 8906/15.07.2016 г. по адм. дело № 13739/2015 г. на 7-членен състав на ВАС. В съдебната практика не се намира друго решение, с което да е възприет сходен подход на решаване на поставения въпрос за тълкуване. Следователно, към настоящия момент в правния мир не е налице съдебен акт, който може да е източник на неправилна или противоречива съдебна практика. Поради това намираме, че искането за тълкуване в тази част следва да се отклони.

 4. Налице са предпоставки за постановяване тълкувателно решение по третия допълнителен въпрос: „В  хипотезата на чл. 310, ал. 1, изр. 1 от ЗСВ, при наличие на искане по чл. 27, ал. 4 от ЗСВ или на предложение по чл. 312, ал. 1 от ЗСВ за образуване на дисциплинарно производство срещу изборен член на ВСС, съдия, прокурор, следовател, административен ръководител или заместник на административен  ръководител, отговарящо на формалните изисквания за сезиране на ВСС, съществува ли задължение за ВСС  да образува дисциплинарно производство или ВСС им право на преценка за обоснованост на предложението преди образуване на дисциплинарно производство?“
В Закона за съдебната власт и в разписаната процедура от кадровия орган за образуване на дисциплинарно производство не е предвидена предварителна проверка за обоснованост на предложението на съответния вносител. Компетентният административен орган е длъжен да провери дали предложението съдържа достатъчно данни, основани на обективно съществуващи факти и източници, които могат да бъдат субсумирани в хипотезиса на дисциплинарно нарушение. Висшият съдебен съвет е длъжен да образува дисциплинарно производство. Обосноваността на предложението за налагане на дисциплинарно наказание ще бъде проверена в хода на дисциплинарната процедура с предвидените от закона процесуални способи и доказателствени средства.
Внася предложението за разглеждане в заседание на Пленума на Висшия съдебен съвет, насрочено за 20.10.2016 г.

10. ОТНОСНО: Решение на Съдийската колегия на Висшия съдебен съвет по протокол № 16/20.09.2016 г., т. 22 относно предложение за изразяване на становище от Комисията по правни и институционални въпроси за тълкуване нормата на чл. 195а от ЗСВ и допълване на законовите разпоредби с легална дефиниция на понятията, съдържащи се в разпоредбата на чл. 195а от ЗСВ. /отложена точка от заседание проведено на 03.10.2016 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

10.1. Отлага разглеждането на т. 10 за следващо заседание.

11. ОТНОСНО: Писмо от Съюза на юристите в България и Апис Европа АД във връзка с предстоящия конкурс по програма „Правосъдие“ на Европейския съюз и внедряване на Европейския индикатор за съдебна практика ECLI в българската съдебна практика.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

11.1. Предлага на Комисия „Професионална квалификация и информационни технологии“ на 17.10.2016 г. да се проведе съвместно заседание на двете комисии, като се поканят и представители на Съюза на юристите в България и Апис Европа АД, във връзка с предстоящия конкурс по програма „Правосъдие“ на Европейския съюз и внедряване на Европейския индикатор за съдебна практика ECLI в българската съдебна практика.
11.2. Решението по т. 11 да се изпрати на Комисия „Професионална квалификация и информационни технологии“.

12. ОТНОСНО: Становища от хабилитирани преподаватели във връзка с решение на Комисията по правни и институционални въпроси по протокол № 28 от 28.07.2016 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

12.1. Отлага разглеждането по т. 12 за следващо заседание.

13. ОТНОСНО: Молба от Яна Димитрова – съдия в СРС за даване на указания по осъществяване на дейност по дела, които не са възложени чрез разпределение в ЦСРД.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

13.1. Отлага разглеждането на т. 13 за следващо заседание.

14. ОТНОСНО: Писмо от председателя на Районен съд гр. Червен бряг за даване на указания по приложението на чл. 166, ал. 2, пр. 2 от ЗСВ.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

14.1. Поставеният въпрос следва да се реши от председателя на Районен съд гр. Червен бряг в качеството му на административен ръководител - председател и правомощията, които има съгласно чл. 80 от Закона за съдебната власт.

15. ОТНОСНО: Писмо от Министерство на Вътрешните работи за изразяване на позиция относно необходимостта от изменение на Инструкцията за осъществяване на взаимодействието между агенцията за държавни вземания, органите на съдебната власт и органите на Министерство на Вътрешните работи или нейната отмяна.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

15.1. Да се уведоми Министерство на Вътрешните работи, че Висшият съдебен съвет е положил усилия за намиране начин за събиране вземанията на органите на съдебната власт, като в сключил Споразумение за сътрудничество с Камарата на частните съдебни изпълнители, поради което няма да подпише нова Инструкцията за осъществяване на взаимодействието между агенцията за държавни вземания, органите на съдебната власт и органите на Министерство на Вътрешните работи.

ДОПЪЛНИТЕЛНИ ТОЧКИ:

16. ОТНОСНО: Становище по проекта на Закон за отклоняване от наказателно производство и налагане на възпитателни мерки на непълнолетни лица.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

16.1. Предлага на Пленума на Висшия съдебен съвет да ИЗРАЗИ положително становище по проекта на Закон за отклоняване от наказателно производство и налагане на възпитателни мерки на непълнолетни лица, със забележки.
16.2. Внася предложението за разглеждане в заседание на Пленума на Висшия съдебен съвет, насрочено за 13.10.2016 г.

17. ОТНОСНО: Атестиране на служители от администрацията на Висшия съдебен съвет на основание чл. 19, ал. 1, т.10 от Вътрешните правила за  назначаване, атестиране и повишаване в ранг на съдебните служители в администрацията на Висшия съдебен съвет.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

17.1. На основание чл. 19, ал. 1, т.10 от Правилата оценява дейността на Саша Харитонова в качеството й на „експерт" към комисията с 3 точки.
17.2. На основание чл. 19, ал. 1, т.10 от Правилата оценява дейността на Христина Тодорова в качеството й на „експерт" към комисията с 3 точки.
17.3. На основание чл. 19, ал. 1, т.10 от Правилата оценява дейността на Зорница Златева в качеството й на „експерт" към комисията с 3 точки.
17.4. На основание чл. 19, ал. 1, т.10 от Правилата оценява дейността на Мартин Величков в качеството му на „експерт" към комисията с 3 точки.
17.5. На основание чл. 19, ал. 1, т.10 от Правилата оценява дейността на Мария Василева в качеството й на „технически сътрудник" към комисията с 3 точки.
17.6. На основание чл. 19, ал. 1, т.10 от Правилата оценява дейността на Мариана Георгиева в качеството й на „технически сътрудник" към комисията с 3 точки.
17.7. Решението по т. 16 да се изпрати на главния секретар на Висшия съдебен съвет, както и на председателя на комисията по атестирането.

ПРЕДСЕДАТЕЛ
НА КОМИСИЯТА:		     /П/
                     ЮЛИАНА КОЛЕВА